米奈娃·麥

**米奈娃·麥**（），係英國作家J·K·羅琳嘅奇幻小說《哈利波特》系列入面嘅虛構人物。小說裡面嘅人物一般會用「**麥教授**」嚟嗌佢。麥教授既係霍格華茲魔法與巫術學院嘅副校長，同時亦都係葛萊分多嘅學院導師同埋變形術教授；另外，佢係鄧不利多最堅定嘅支持者之一，亦都係重組後嘅鳳凰會成員。喺鄧不利多校長過咗身之後，麥教授作為代理校長盡力保護學校唔畀黑魔法勢力侵蝕，直到賽佛勒斯·石內卜接任之後，她先至返去副校長嘅崗位。

霍格華茲師生後嚟喺第２次巫師世界大戰入面贏咗，佛地魔被麥教授嘅學生哈利·波特打敗，佢後尾都升職做正式校長。麥教授喺霍格華茲嘅教授團隊入面係個無庸置疑嘅強者，佢曾經親自同佛地魔對打仲倖存，係個法力強大嘅女巫。

喺《哈利波特》系列嘅改編電影入面，麥教授嘅角色由女爵士瑪姬·史密芙飾演，史密芙將呢個角色形容為「戴著巫師帽嘅小姐」，不過隨住套戲嘅劇情進展，麥教授喺電影入面嘅戲份越嚟越少。

喺怪獸系列電影《怪獸與葛林戴華德之罪》同《怪獸與鄧不利多的秘密》入面，麥教授後生版嘅角色由去做。電影嘅故事時間設定同咁多輯小說互相違背咁設定喺1927年，對於呢件事官方已經講明嚟緊會重新設定麥教授嘅生平。

## 人物概述
麥教授個名入面嘅「米奈娃」係代表住智慧嘅；而佢嘅姓氏就嚟自19世紀登地（蘇格蘭東部港市）詩人。

## 角色性格同能力
米奈娃·麥喺1935年10月4號喺蘇格蘭出世，羅琳後來喺訪問度揭露佢嘅阿爸阿媽分別係同埋。因為佢阿爸係麻瓜而阿媽係女巫嘅關係，所以令米奈娃成為咗一個混血女巫。

米奈娃喺１１歲開始喺霍格華茲接受教育，喺經歷葛萊分多同雷文克勞兩個學院之間有史以來最長嘅學院分配儀式之後，佢被派咗去葛萊分多學院。米奈娃同赫夫帕夫嘅同學帕莫娜·芽菜做咗朋友（後來做埋同事），仲喺當時嘅變形術教授阿不思·鄧不利多嘅指導下攞到變形術方面嘅呢種特殊才能。喺呢段時間裡面，麥教授諗辦法做咗個化獸師，佢可以變成一隻虎斑貓，仲交咗文件做咗正式註冊。佢都係葛萊分多魁地奇球隊嘅一個熟練嘅成員。米奈娃喺畢業之後喺魔法部入面做咗魔法法律執法司嘅員工，仲喺嗰度遇到後嚟做咗佢老公嘅。米奈娃跟住後來有得升職，不過就畀佢推咗，佢轉咗去申請喺鄧不利多管理之下嘅霍格華茲教變形術。

米奈娃喺1956年12月去到霍格華茲返工。麥教授喺霍格華茲做嘢嗰陣同鄧不利多變得特別親近，佢哋兩個係形影不離嘅朋友兼同事，鄧不利多都開始承認米奈娃係佢最信任嘅其中一個盟友。最後，麥教授做咗變形術嘅學科負責人同埋葛萊分多學院嘅學院教授，仲要求所有學生都要尊敬佢。喺霍格華茲前任校長退休同埋鄧不利多被任命做咗校長之後，麥教授就做咗副校長，仲喺開學宴上成為咗負責執行分類儀式嘅教授。鳳凰會係佛地魔喺第１次巫師世界大戰入面嘅一支最重要嘅反抗力量，不過米奈娃當時並唔係鳳凰會嘅初創成員。喺嗰次大戰嗰陣，麥教授冇咗佢嘅兄弟，同埋佢最鍾意嘅兩個學生—詹姆·波特同莉莉·波特。隨著波特夫婦過身同佛地魔第１次倒台之後，麥教授就陪鄧不利多同魯霸·海格將嗰次遭遇嘅唯一倖存者—當時仲係BB仔嘅哈利·波特送去住喺薩里郡嘅德思禮一家交畀佢嘅姨媽同姨丈。就算麥教授認為德思禮一家係「最差嘅麻瓜」而有所保留，不過佢都明白因為哈利嘅契爺天狼星·布萊克畀人屈而坐緊監，令到德思禮一家成為咗呢個細路仔唯一嘅親屬。

喺第１次巫師世界大戰之後，米奈娃同埃爾芬斯通結婚，不過埃爾芬斯通喺３年後死喺嘅螫傷，令到米奈娃做咗寡婦。

### 角色形象
米奈娃·麥係小說入面第１個出現嘅女巫。佢嘅形象係將黑髮紮成高髻，仲著住鮮綠色長袍，成日畀人睇到佢嚴肅嘅表情。麥教授戴住嗰副方形眼鏡嘅花紋就好似佢化身成虎斑貓嘅花紋咁樣；佢特別鍾意蘇格蘭格仔款嘅衫、飾物同用品，例如佢嘅睡袍就係蘇格蘭格仔嘅款式。根據作者羅琳所講，佢係個「有活力嘅」７０歲老人。羅琳用羅馬嘅智慧女神嚟做佢個名，而佢又用自己鍾意嘅詩人或悲劇人物嘅姓氏嚟命名麥教授嘅姓氏。麥教授喺故事情節入面被認為係個魔法力量強大嘅女巫，佢精通好多種形式嘅魔法，尤其係變形術同施展咒語。佢可以喺唔洗施展咒語或者有時唔洗用魔杖嘅情況下用某啲魔法。麥教授係個註咗冊嘅化獸師，佢可以隨意將自己變身成為１隻虎斑貓。

麥教授嘅個性特質喺一啲章節入面完全顯露無遺：
* 關心人哋：好似擔心當鄧不利多計劃將哈利留喺佢唯一生存嘅親戚——德思禮一家裡面會畀佛地魔同埋佢手下嘅食死人攻擊；
* 智力過人：由於修練做化獸師嘅「化獸法」相當之難，一般需要幾年嘅時間先至掌握到呢個魔法；
* 乾脆同粗魯嘅性格：佢批評好似魯霸·海格、西碧·崔老妮...等呢啲特定對象嗰陣；

麥教授出咗名嚴肅同有嘅幽默感，佢一直受到霍格華茲嘅同齡人仲有學生嘅敬愛擁戴，仲得到僅次於鄧不利多嘅地位。大部分學生對麥教授嘅第一印象通常係嚴厲、乾脆果斷而且係鐵面無私嘅教授。咁樣嘅印象後來被證實係真嘅，但佢事實上偶爾都會展現出隨和嘅一面，呢個通常會令其他教授同啲學生覺得震驚。因為詹姆·波特同莉莉·波特都曾經係佢學生，佢因為咁而特別關心哈利·波特，佢都成日用間接嘅方式嚟幫哈利，仲成日暗示咗某啲嘢嚟幫哈利攞到著數，令哈利當成除咗鄧不利多以外最信任嘅教授。麥教授好鍾意魁地奇，身為葛萊分多嘅學院導師，佢一直支持住自己學院嘅球隊，仲好有興趣知道嗰個球隊嘅練習進度，亦都曾經因為葛萊分多贏到魁地奇盃冠軍而好高興，甚至會感動到流眼淚。
喺佛地魔第２次崛起嗰陣，麥教授唔單止係鳳凰會嘅成員，更加係鄧不利多校長最堅定嘅支持者，佢喺鄧不利多同石內卜過身之後繼任做校長嘅職務。

## 相關情節
### 神秘的魔法石

麥教授喺《神秘的魔法石》開頭嘅章節入面第一次登場，當時佢全日守候住喺小惠因區嘅水蠟樹街4號，直至佢見到鄧不利多，佢喺嗰陣已經有能力喺無魔杖嘅幫助之下變成一隻貓，呢個就即刻證明咗佢係一個化獸師。

1991年，鄧不利多向自己最親密嘅同事同埋盟友透露，佢會保留住嘅魔法石，仲叫佢嘅每個同事負責為呢塊魔法石設計一種保護措施，而麥教授設計嘅保護措施就係一個真人咁大嘅巫師界西洋棋—巫師棋。哈利·波特喺嗰年去到霍格華茲開始佢嘅１年級課程，佢被派咗去由麥教授做學院導師嘅葛萊分多學院。

當哈利喺跩哥·馬份手上攞返屬於奈威·隆巴頓嘅記憶球嗰陣，哈利憑住自己施展嘅高難度技巧嚟攞返個記憶球，搞到身為葛來分多學院導師嘅麥教授覺得好驚訝，令到佢即刻要將波特推薦俾自己學院嘅魁地奇球隊隊長奧利佛·木透，話佢已經幫球隊搵到個新嘅搜捕手。佢又俾哈利知道佢阿爸詹姆亦曾經係一個出色嘅搜捕手，仲曾經做過英格蘭國家隊國手呢件事，令到佢對魁地奇更加有興趣。雖然１年級學生通常唔可以加入球隊，不過麥教授說服咗校長俾哈利加入葛萊分多學院嘅球隊，成為 １００年嚟最後生嘅搜捕手。為咗確保哈利可以有屬於自己嘅掃把，麥教授亦都請校長同意俾哈利擁有掃把，麥教授仲送咗一把當時被譽為最好嘅飛天掃把—畀哈利，仲將葛萊分多重奪學院盃嘅重任都寄託喺哈利身上（哈利後嚟都無辜負佢嘅厚望，讀書嗰陣攞過幾次學院盃冠軍）。

黑魔法防禦術教授奎里納斯·奎若喺嗰年嘅萬聖節盛宴嗰陣暫亂咗所有人，佢警告話有山怪出現喺地牢。鄧不利多於是命令啲學生返番去宿舍，而佢就同其他教授去地牢。不過山怪並唔係喺地牢，啲教授留意到樓上傳嚟咗一陣好嘈雜嘅聲。佢哋咁多個人去到女生洗手間被毀嘅現場，而山怪就畀哈利同榮恩·衛斯理打低咗，同時拯救咗佢哋嘅朋友妙麗·格蘭傑。妙麗為自己嘅朋友承擔起責任，話自己去搵山怪但如果唔係哈利同榮恩，自己一早就俾山怪殺死咗。麥教授喺妙麗嗰度扣咗學院５分，但係哈利同榮恩每人有５分，理由係「純粹嘅好彩」。

喺嗰年嘅後嚟，麥教授捉到喺落堂之後仲喺城堡裡面遊蕩嘅跩哥·馬份。馬份話喺海格嗰度見到哈利，仲有一條非法嘅幼龍。差唔多喺同一時間，妙麗同奈威畀學校管理員阿各·飛鼠捉到，佢哋都俾人罰留堂。去到學期尾嗰陣，據透露同佛地魔有關嘅奎若教授試過去偷魔法石，但係就俾哈利、榮恩同妙麗阻止咗。由於佢哋３個嘅勇氣同埋奈威·隆巴頓嘗試企出嚟反對佢哋違反規則嘅勇敢，令到葛來分多學院最終贏到嗰年嘅學院盃。

### 消失的密室

跟住落嚟嘅學年開始，麥教授無得唔處理哈利同榮恩喺入唔到9¾月台仲錯過咗霍格華茲特快列車之後將衛斯理先生嘅飛天汽車撞埋去渾拚柳嗰度，仲差啲將巫師世界嘅事暴露畀麻瓜知道。麥教授喺懲罰哈利同榮恩嗰方面比起史萊哲林嘅學院教授—魔藥學大師賽佛勒斯·石內卜會公平啲，麥教授淨係將佢哋罰留堂而唔會將佢哋踢出校。

喺嗰年嘅晏啲時候，據講「消失的密室」之門經已被打開，呢個搞到葛來分多學院嘅兩個學生—妙麗同柯林·克利維因為係麻瓜出身嘅關係而被石化咗。直到學期尾，因為魔法部暫停咗鄧不利多嘅職務，令到麥教授做咗臨時校長。麥教授最後發現咗關於史萊哲林傳人嘅另一張紙條，上面寫住佢將金妮·衛斯理帶咗入密室。麥教授好驚呢個將會係霍格華茲嘅終結，佢就喺新任黑魔法防禦術教授吉德羅·洛哈講佢所謂嘅英雄行為嗰陣，佢哋強迫洛哈搵出密室仲要將金妮營救返出嚟。哈利同榮恩迫洛哈一齊落去２樓女生洗手間下面嘅窿度將金妮營救返出嚟。鄧不利多嘅寵物鳳凰—佛客使將葛萊分多寶劍交畀哈利，等哈利喺佢嘅協助之下將蛇妖打低。哈利喺呢次遭遇入面不知不覺中用咗掂到蛇妖血嘅毒牙嚟摧毀咗佛地魔嘅第１個分靈體—湯姆·瑞斗嘅日記。隨住蛇妖被打低之後，消失的密室之門就閂埋咗。鄧不利多亦都恢復返佢嘅職務，佢仲指派麥教授去準備慶祝宴會。

### 阿茲卡班的逃犯

麥教授喺嗰個學年嘅初頭將一個時光器借咗畀妙麗，等佢可以同時修讀幾個課程。天狼星·布萊克喺阿茲卡班逃獄之後潛咗入去霍格華茲城堡，仲去到葛萊分多交誼廳。由於奈威·隆巴頓因為成日無記性而寫低咗密碼清單，布萊克明顯因為咁就入到去。喺催狂魔嘅襲擊搞到哈利嘅掃把—光輪2000整爛咗之後，哈利就收到由佢契爺天狼星送嚟嘅。不過，麥教授就因為假設嗰支掃把係俾天狼星落咗詛咒送嚟而將佢沒收，喺認為嗰支掃把安全之後就還返畀哈利。麥教授喺嗰年親眼睇住自己嘅學院贏到咁多年嚟嘅第１個魁地奇學院盃，令到佢公開咁流咗喜悅嘅淚水。

### 火盃的考驗

霍格華茲喺嗰個學年宣佈嚟緊將會舉辦三巫鬥法大賽，仲會為波巴洞魔法學院同德姆蘭學院提供住宿安排。哈利就算未成年同裝備未夠都好，佢都被選做三巫鬥法大賽代表霍格華茲嘅冠軍代表。麥教授好擔心佢學生嘅安全，仲懇求鄧不利多校長同魔法部嘅代表老巴堤·柯羅奇將哈利喺比賽入面除名但係唔得。麥教授因為咁就將佢嘅課室借俾哈利、榮恩同妙麗，等佢哋可以為三巫鬥法大賽嘅第３個，亦都係最後一個任務嚟做練習。喺冠軍賽結束同西追·迪哥里過身之後，麥教授就陪同鄧不利多校長仲有石內卜一齊喺食死人小巴堤·柯羅奇手上將哈利救返出嚟，後者一直扮成新任黑魔法防禦術教授阿拉特·穆敵，用嚟作為佛地魔復活計劃嘅一部分。

據透露，小柯羅奇將哈利個名放入去火盃裡面，仲施咗魔法迫使哈利去參加比賽。小柯羅奇仲將三巫鬥法大賽嘅獎盃變成咗港口鑰嚟將掂到獎盃嘅哈利送去小漢果頓嘅墓地，喺嗰度攞哈利嘅血嚟令到佛地魔復活。麥教授被指示琛要睇住小柯羅奇，但係佢阻止唔到魔法部部長康尼留斯·夫子派出嘅催狂魔將佢殺咗，嚟試吓阻止巫師公眾對佛地魔翻生嘅大規模歇斯底里。魔法部開始咗一場針對哈利同鄧不利多嘅抹黑運動，嚟平息任何關於佛地魔翻生嘅謠言，仲因為咁結果淡化咗西追·迪哥里嘅死訊。

### 鳳凰會的密令

因為佛地魔嘅捲土重來，麥教授最終同鄧不利多、石內卜同海格，仲有佢嘅前同事雷木思·路平仲有穆敵一齊加入去重新組建嘅鳳凰會。麥教授返到去霍格華茲之後，佢面臨住魔法部任命嘅黑魔法防禦術教授桃樂絲·恩不里居嘅挑戰。就算其他霍格華茲教職員都怕咗佢，但係麥教授一啲都唔驚咁明顯展現出佢對恩不里居仲有對佢做嘢方式嘅厭惡同憎惡。恩不里居開始接管學校，仲宣布話魔法部部長康尼留斯·夫子任命自己做「總督察」。恩不里居仲試過干涉麥教授工作嘅嘢，甚至想取代校長行使任免教授嘅權力，搞到麥教授當眾好嚴厲咁駁斥佢。雖然麥教授係個嚴師，不過佢成日暗示某啲嘢嚟幫哈利攞到好處，其中一個例子就係佢喺哈利５年級嗰陣警告對方話魔法部正喺度監視住霍格華茲。考慮到恩不里居唔畀學生去學黑魔法防禦術，麥教授對哈利、榮恩同妙麗組成嘅鄧不利多的軍隊嚟教同學點樣去自衛，佢對呢樣嘢表示支持。恩不里居因為鄧不利多唔喺度嘅情況，佢將自己任命做校長，而唔係麥教授。

當恩不里居闖入去５年級嘅生涯諮詢嗰陣，恩不里居係都唔停咁打斷哈利，仲話佢永遠都唔會成為魔法部嘅正氣師之後，麥教授終於對佢發火。麥教授將哈利拉埋一邊仲同恩不里居大聲咁嘈，佢宣布自己嚟緊會幫哈利去實現成為正氣師嘅夢想，就算嗰樣嘢係佢可以為哈利做嘅最後一件事。

麥教授喺保護海格唔好俾恩不里居炒咗嘅同時，佢嚟唔切抽出魔杖就俾恩不里居嘅正氣師用昏擊咒襲擊仲打中佢心口而冧低咗，佢被送咗去聖蒙果醫院。呢樣嘢搞到霍格華茲嘅師生對恩不里居更加不滿，話晒麥教授都係得到全體師生尊敬嘅女巫。好彩後尾麥教授嘅復原能力好唔錯，佢氣色仲相當好。麥教授直到神秘事務部嘅戰鬥之後先至返到去霍格華茲教書，而佛地魔返嚟嘅事實亦都畀巫師世界嘅人知道晒。麥教授向參與神秘事務部戰鬥嘅學生，包括哈利３人組仲有奈威同金妮，仲有雷文克勞嘅學生露娜·羅古德，麥教授向佢哋嘅學院每個人各俾５０分，用嚟到表揚佢哋向巫師世界警告佛地魔翻生而發出嘅獎勵。

麥教授喺恩不里居被強行帶離霍格華茲校園嗰陣都喺現場，佢話自己如果唔係自己嘅傷勢阻止佢嘅話，佢就會加入惡作劇精靈皮皮鬼輪流用拐杖同粉筆嚟趕走恩不里居嘅行列，而好多學生都跑去入口大堂睇住恩不里居一直飆出去。麥教授有氣無力咁告誡咗幾聲之後，佢就挨住教職員餐枱張凳；有人仲清楚咁聽到佢好遺憾咁講，好可惜佢唔可以親自去送恩不里居教授，因為皮皮鬼借走咗佢支枴扙；而當皮皮鬼想將水晶吊燈拆落嚟嘅時候，麥教授仲偷偷地幫手。

### 混血王子的背叛

麥教授係凱蒂·貝爾被落詛咒之後就做咗哈利３人組最早求助嘅其中一個教職員，佢請石內卜同飛鼠先生去調查貝爾掂到而搞到佢受詛咒所傷嘅頸鍊。石內卜阻止到嗰個詛咒嘅蔓延，哈利認為自己嘅理論指跩哥·馬份應該對呢件事負責，不過佢嘅理論被駁返轉頭。

麥教授喺嗰年嘅晏啲時候，佢喺天文塔之戰嗰度同食死人艾朵·卡羅決鬥，佢後尾先至知道原來石內卜殺死咗鄧不利多。麥教授原本最初被任命做代理校長，但係佢喺佛地魔掌權操控學校仲任命石內卜做繼任校長之後就被降職—佢都仲係繼續做副校長、葛萊分多嘅學院導師，同埋變形學教授嘅職務。

### 死神的聖物

霍格華茲就算俾食死人佔領，麥教授都仍然留喺學校，嚟確保一眾學生唔會受到傷害。嗰年嘅晏啲時候，當哈利、榮恩同妙麗返去霍格華茲去搵雷文克勞嘅皇冕嗰陣，麥教授都喺度。佢發現艾米克·卡羅聲稱佢個妹艾朵·卡羅喺雷文克勞塔而嘗試夾硬闖入去。麥教授打開咗雷文克勞嘅交誼廳，發現艾朵喺嗰度昏迷不醒。艾米克透露佢曾被警告過哈利會嘗試闖入雷文克勞塔，仲承認佢會將責任推卸俾宿舍裡面嘅學生。當麥教授唔肯應承仲俾艾米克向佢塊面吐口水嗰陣，哈利嬲到暴露咗自己嘅諗法，仲喺露娜嘅協助之下令佢哋兩兄妹無咗行動能力。麥教授跟住打低咗石內卜仲將佢逐出霍格華茲，同埋開始保衛學校嘅措施。佢責成奈威同西莫去摧毀木橋嚟防止死拿錢潛入去霍格華茲校園。

麥教授後來幫手將低年級嘅學生疏散去到活米村，仲畀潘西·帕金森同所有贊成將哈利交畀佛地魔嚟換佢哋條命嘅學生走先。麥教授喺度親眼睇住哈利徹底咁將佛地魔打敗，佢仲係除咗榮恩、妙麗同金妮之外，成為第一批祝賀哈利嘅其中一個人。

#### 後續
喺霍格華茲大戰完咗之後，麥教授被任命做正式嘅霍格華茲校長，佢仲得到新任魔法部部長金利·俠鉤帽頒咗梅林一等勳章畀佢。奈威·隆巴頓憑住佢喺草藥學嘅天份，麥教授因為咁就最後請咗佢做草藥學嘅新任教授，仲畀佢選做葛萊分多學院嘅新任學院教授。麥教授後尾先至知石內卜原來係哈利嘅秘密保護者，石內卜亦都係應鄧不利多嘅要求而殺死佢。麥教授於是獨排眾議，宣佈將石內卜嘅肖像掛喺校長室，同其他歷任校長嘅肖像並列嚟嘉許佢嘅勇氣，仲承認石內卜作為前任校長嘅身份。

根據《吟遊詩人皮陀故事集》同埋舞台劇《哈利波特：被詛咒的孩子》，仲有J·K·羅琳後嚟喺訪問裡面提到，麥教授喺霍格華茲大戰之後做咗霍格華茲嘅正式校長，直到哈利·波特嘅細仔入學嗰陣仍然在任。

## 評價
《》將麥教授列做嗰個電影系列最佳角色嘅第１８位，仲指出：「作為霍格華茲嘅副校長同葛萊分多學院嘅院長，麥教授係一個紀律嚴明嘅人。佢好快就將行為唔好嘅學生踢出課室，仲喺情況允許之下扣學院分。呢個就係麥教授嘅可愛之處。」

《》將麥教授列做嗰個系列最佳角色嘅第９位，仲指：「作為霍格華茲嘅變形學教授、葛萊分多學院院長同鳳凰會嘅成員，麥教授係一位嚴厲同具有強烈責任感嘅女強人，佢要佢嘅學生受到唔遵守規則就要拘留嘅威脅，但喺極少數情況下都有較溫柔嘅一面，唔只係當佢將自己變成一隻貓嗰陣。隨住事態發展，米奈娃·麥即使喺霍格華茲大戰入面面對住佛地魔，佢都係個擁有強大魔法力量嘅強大女巫。」瑪姬·史密芙對呢個角色嘅詮釋都得到咗好多讚譽，作者J·K·羅琳話自己一直將呢位女演員想像成為麥教授嘅角色。就算係咁，史密芙話佢喺電影製作嗰陣覺得唔太自在，而且「感覺唔似做戲」，但佢話自己樂於參與到呢個系列嘅電影，因為咁樣令佢同佢啲孫建立咗聯繫。史密芙喺2007年被診斷出患有乳腺癌，期間她仲喺拍緊《混血王子的背叛》期間陷入咗掙扎，但佢喺2009年全面康復。

麥教授喺電影《怪獸與葛林戴華德之罪》裡面喺霍格華茲教書，但對粉絲嚟講係極具爭議，因為粉絲根據考證呢個角色仲未出世。

## 參見
* 鄧不利多
* 哈利·波特
* 妙麗·格蘭傑
* 榮恩·衛斯理

## 參考資料


## 出面網頁
* 米勒娃·麦（）在哈利波特中文維基嘅條目